b'\n_START_ARTICLE_\nEfren Pe\xc3\xb1aflorida\n_START_SECTION_\nBuhay kabataan\n_START_PARAGRAPH_\nSi Efren Geronimo Pe\xc3\xb1aflorida, Jr.ay ipinanganak noong 1981 bilang pangalawang anak nina Efren Pe\xc3\xb1aflorida Sr., isang traysikel drayber, at Lucila Geronimo, maybahay. Nagsimula ang pamilya ng isang maliit na negosyong pansitan para makasapat sa kanilang pangangailangan. Lumaki si Efren sa isang iskwater na malapit sa tambakan ng basura, naglalaro sa gitna ng mga basura at naliligo sa maruming tubig. Malimit siyang inaapi ng kanyang mga kapitbahay._NEWLINE_Nagtapos si Pe\xc3\xb1aflorida ng elementarya at sekondarya sa tulong ng iskolarsip at tulong pinansiyal, at nagkamit siya ng ilang mga parangal at gawad sa klase. Taong 2000, nagtapos siya sa San Sebastian College - Recoletos na may degree sa Teknolohiyang Pangkompyuter na may mataas na karangalan. Ipinagpatuloy niya ang kanyang ikalawang kurso sa Cavite State University, kung saan nagtapos siya bilang cum laude noong 2006 sa kursong Mataas na Edukasyon.\n_START_SECTION_\nDynamic Teen Company\n_START_PARAGRAPH_\nNang siya\'y 16 na taong gulang, itinatag ni Pe\xc3\xb1aflorida ang grupo ng kabataan sa mataas na paaralan na may layuning ilayo ang atensiyon ng mga mag-aaral sa mga gang sa kalye, at tungo sa pagbubuo ng lipunan at pagunlad pansarili. Kasama ang ibang kamag-aral pinangalanan nila ang grupo bilang "Dynamic Team Company".\n_START_SECTION_\nCNN Hero\n_START_PARAGRAPH_\nSi Pe\xc3\xb1aflorida ay iminungkahi para sa Bayani ng CNN ng Club 8586, ang grupo ng kabataan na sumagot sa pag-aaral niya ng elementarya at hayskul. Matapos ang pagsasala sa mahigit 9,000 mga nominado mula sa humigit 100 na mga bansa, napili ng Blue Ribbon Panel ng CNN si Pe\xc3\xb1aflorida bilang isa sa 28 na mga bayani ng 2009. Noong Oktubre 1, itinanghal si Pe\xc3\xb1aflorida bilang isa sa mga sampung natitirang nominado. At noong Nobyembre 22, hinirang siyang Bayani ng Taon ng CNN para sa taong 2009. Kalakip ng parangal ang 100,000 dolyar na pera para ipagpatuloy ang kanyang gawain sa Dynamic Teen Company.'